**Molbe za prijelaz studenata s drugih sveučilišta u Republici Hrvatskoj na preddiplomski i diplomski studij Filozofskog fakulteta Sveučilišta u Zagrebu u akademskoj godini 2020./2021.**

Prijelaz studenata s drugog srodnog sveučilišta u Republici Hrvatskoj te s drugog srodnog sveučilišta izvan RH na Filozofski fakultet definiran je *Pravilnikom o studiranju Filozofskog fakulteta*, čl. 26-30.

Filozofski fakultet potiče izvrsnost studenata i njihovu mobilnost i, u skladu sa svojim kapacitetima i kvotama, kao najvažniji i najveći fakultet društvenih i humanističkih znanosti u Hrvatskoj, rado prihvaća najizvrsnije studente kao prijelaznike na istovrsne i srodne studije.

O prijelazu studenta na Filozofski fakultet, na temelju pisane i obrazložene molbe, odlučuje o. d. dekana na temelju mišljenja odsjeka i rješenja o priznatim obvezama i ECTS bodovima. Rješenjem se odlučuje o priznavanju položenih ispita na drugom studiju, odnosno visokom učilištu te o njihovoj ekvivalentnosti s ispitima na studiju na koji student prelazi.

Molbi se obvezno prilaže:

* originalni dokument s popisom položenih ispita i postignutim ocjenama te stečenim pripadajućim ECTS bodovima na matičnom sveučilištu,
* nastavni plan i program drugog visokog učilišta

\_\_\_\_\_\_\_\_\_\_\_\_

* iznimno, ako se radi o prijelazu koji je potreban zbog teže bolesti, preseljenja obitelji, obveze treninga vrhunskih sportaša ili nekog drugog opravdanog razloga prilaže se medicinska dokumentacija, potvrde o primanjima i sl.

Natječaj za prijelaz otvoren je do 18. rujna 2020. godine.

Molbe se predaju u urudžbeni ured Filozofskog fakulteta, Ivana Lučića 3, Zagreb. Molbe koje se šalju poštom moraju biti poslane s poštanskim žigom najkasnije tog datuma s naznakom *Prijelaz na Filozofski fakultet*.

Nepotpune molbe i molbe poslane nakon tog datuma neće se uvažavati.

Kandidati će o rezultatima natječaja biti obaviješteni najkasnije do 25. rujna 2020.

Student prijelaznik mora se upisati u roku od 8 dana od primitka rješenja o prijelazu.

**Uvjeti prijelaza**

Prijelaz nije moguć tijekom akademske godine u kojoj je student prvi put upisao studij.

Zbroj studenata na pojedinom studiju na Fakultetu i studenata prijelaznika mora biti u okviru kvota pojedinog studija koje je odobrio Senat Sveučilišta u Zagrebu.

U slučaju većeg broja zahtjeva za prijelaz studenata, unutar kapaciteta za pojedini studij, izrađuje se posebna rang-lista. Pravo prijelaza ostvaruje se prema postignutom mjestu na rang-listi primjenom sljedećih kriterija izvrsnosti:

* ostvareni prosjek ocjena u dosadašnjem studiranju,
* broj položenih ispita,
* broj postignutih ECTS bodova

Minimalni kriteriji za podnošenje zahtjeva za prijelaz su sljedeći:

1. U trenutku podnošenja zahtjeva za prijelaz u drugu godinu studija na Fakultetu student ne smije imati prosjek ocjena niži od 4,00 te mora imati ostvarenih najmanje 55 ECTS bodova tijekom prve godine studija iz predmeta propisanih studijskim programom i izvedbenim planom nastave za tu godinu studija.
2. U trenutku podnošenja zahtjeva za prijelaz u treću godinu studija na Fakultetu student ne smije imati prosjek ocjena niži od 3,50 te mora imati stečenih najmanje 110 ECTS bodova tijekom prve dvije godine studija iz predmeta propisanih studijskim programom i izvedbenim planom nastave za tu godinu studija.

Molbe kandidata koji ne zadovoljavaju minimalne kriterije neće se uzimati u obzir.

Iznimno, a u okviru kvota pojedinog studija koje je odobrio Senat Sveučilišta, čelnik Fakulteta na preporuku prodekana za nastavu, može odobriti prijelaz studentu koji ne udovoljava kriterije izvrsnosti, ako je prijelaz potreban zbog teže bolesti, preseljenja obitelji, obveze treninga vrhunskih sportaša ili nekog drugog opravdanog razloga. Minimalne kriterije mora zadovoljiti svaki kandidat.

**Molbe za prijelaz s drugih sveučilišta izvan Republike Hrvatske**

Za kandidate s inozemnih sveučilišta vrijede isti opći uvjeti, no prijelaz se ostvaruje po posebnom postupku. Zahtjev za akademsko priznavanje inozemnih visokoškolskih kvalifikacija kao i za priznavanje razdoblja studija provedenog na inozemnoj visokoškolskoj ustanovi sa svrhom prijelaza i nastavka studija na Filozofskom fakultetu Sveučilišta u Zagrebu podnosi se sa svom dokumentacijom i dokazom o uplati troškova postupka isključivo putem pošte na adresu:

***Sveučilište u Zagrebu****Ured za akademsko priznavanje inozemnih visokoškolskih kvalifikacija
Trg maršala Tita 14
P. P. 407
HR – 10002 Zagreb*

Informacije i kontakt:

tel. + 385 (1) 45 64 272, faks: + 385 (1) 45 64 274 (ponedjeljak – petak, 09:00–11:30)

e-mail: akadured@unizg.hr

[www.unizg.hr](http://www.unizg.hr/)

<http://www.unizg.hr/studiji-i-studiranje/upisi-stipendije-priznavanja/akademsko-priznavanje-inozemnih-visokoskolskih-kvalifikacija/>